Diari Oficial de la Generalitat Valenciana


Sumari del DOGV 2418, del 31-12-1994 (1994/833447)

ORDRE de 29 de desembre de 1994, de la Conselleria de Treball i Afers Socials per la qual es determinen els programes de formació professional Qcupacional i continua i es regula el procediment general per a l'atorgament d'ajudes durant l'exercici de 1995.
---------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/12/29/(4)/dof/vci/html**

### Dades del document

Número de DOGV
:   2418

Data del DOGV
:   31-12-1994

Secció del DOGV
:   DISPOSICIONS GENERALS

Número del document
:   1994/833447


Data del document
:   29-12-1994

Organisme emissor
:   Conselleria de Treball i Afers Socials

Tipus de document
:   Ordre

Correcció d'errades

Anàlisi jurídica

ORDRE de 29 de desembre de 1994, de la Conselleria de Treball i Afers Socials per la qual es determinen els programes de formació professional ocupacional i contínua i es regula el procediment general per a l'atorgament d'ajudes durant l'exercici de 1995.   
Abans de ser traspassada a la Generalitat Valenciana la gestió de la formació professional ocupacional en virtut del Reial Decret 1.371/1992, de 13 de novembre, el Govern Valencià la considerava un valor estràtegic per al desenvolupament econòmic de la nostra comunitat. Paradigma d'això ha estat la promulgació del Decret 12/1992, de 16 de gener, del Govern Valencià, on es determina com a objectiu prioritari dins dels programes d'actuació de foment d'ocupació l'impuls i desenvolupament de la formació professional ocupacional i que estableix un programa dirigit a la millora de les característiques tècniques i de capacitació de l'oferta de treball.  
A l'empara d'aquest decret del Consell, les actuacions a aquest respecte de la Conselleria de Treball i Afers Socials ha integrat un ampli cabal normatiu, del qual destaca la consolidació amb caràcter anual de la disposició reguladora dels distints programes de formació professional ocupacional i contínua.  
Per això, cal establir la norma que done vigència als programes de formació professional ocupacional i contínua en l'exercici de 1995, amb la pretensió de mantenir en general la seua estructura bàsica, a fi d'evitar alteracions substantives que redunden en perjudici de la seua implantació i que provoquen desconcert en els seus destinataris. Això no impedeix que, per a una millor sistematització i una major eficàcia i eficiència de les accions formatives, els programes dirigits a col·lectius amb especials dificultats d'inserció sociolaboral siguen objecte de regulació normativa específica i que siguen trets, per tant, fora d'aquesta ordre, i que dins d'aquesta es refonguen els relatius a la incorporació de noves tecnologies i a les accions formatives tendents a l'especialització professional.  
Per altra part, l'experiència acumulada en la gestió de les ajudes, que aquests programes formatius regulen, ha posat de manifest la necessitat d'articular un procediment de concessió capaç d'agilitar els tràmits, d'eliminar la presentació d'un tracte consecutiu de documents i la conveniència de donar la màxima difusió a les normes que sobre gestió de les accions formatives s'aplicaven des de la Direcció General de Formació i Inserció Professional.  
Per últim, com a novetat, s'introdueix en l'ordre un programa de pràctiques en empreses amb la finalitat de potenciar la inserció laboral dels participants en accions formatives i dotar-los d'una experiència de treball real.  
Per això, conformement a l'article 7 del Decret 12/1992, de 16 de gener i fent ús de les facultats que em confereix la Llei 5/1983, de 30 de desembre, del Govern Valencià i el Decret 40/1994, de 21 de febrer, amb el qual s'aprova el Reglament Orgànic i Funcional de la Conselleria de Treball i Afers Socials i pres en consideració el Pla Valencià de la Formació Professional,  
ORDENE:  
TíTOL I  
CAPíTOL I  
Disposicions generals  
Article primer. Objectius i mitjans d'actuació  
1. L'objecte d'aquesta ordre és fomentar el desenvolupament d'activitats de formació professional ocupacional, d'especialització i de reciclatge, tant de la població desocupada com de l'ocupada, a fi d'aconseguir la màxim integració i promoció laboral dels treballadors i treballadores, i també l'augment de la competitivitat del teixit empresarial valencià, a través del desenvolupament de les capacitats dels seus recursos humans.  
2. Per al compliment dels objectius enunciats anteriorment, la Conselleria de Treball i Afers Socials, a través de la Direcció General de Formació i Inserció Professional, utilitzarà els següents mitjans:  
a) La col·laboració amb altres institucions públiques de la Generalitat Valenciana.  
b) La col·laboració amb organitzacions empresarials i sindicals, empreses, entitats i institucions, tant de nacionalitat espanyola com estrangera, els projectes de les quals s'adeqüen més a la consecució dels objectius assenyalats en el punt 1 d'aquest article.  
Pel que fa a l'apartat anterior, la Conselleria de Treball i Afers Socials podrà subscriure concerts i convenis de col·laboració amb aquestes entitats, per al millor desenvolupament, execució i seguiment de determinats programes previstos en aquesta ordre. En aquests convenis o acords s'establiran les condicions específiques per a l'aplicació del que regula el capítol II del títol primer d'aquesta ordre.  
Article segon. Mecanismes d'actuació  
La Conselleria de Treball i Afers Socials podrà finançar les diferents actuacions per mitjà de:  
a) La concessió d'ajudes a entitats beneficiàries que duguen a cap o que aporten els mitjans necessaris per al desenvolupament d'accions formatives.  
b) Les ajudes econòmiques a través de subvencions a l'alumnat que participe en les accions formatives.  
Article tercer. Programes d'actuació  
Les accions formatives s'organitzaran d'acord amb els següents programes:  
a) Programes d'inserció al treball.  
b) Programes de promoció i desenvolupament econòmic.  
c) Programes innovadors i de caràcter experimental.  
Article quart. Col·lectius als quals es dirigeixen els programes  
Els programes aniran dirigits a treballadors en situació d'atur o ocupats.  
En funció dels objectius de cada un dels programes es delimitaran les característiques específiques dels participants en aquests en els corresponents títols d'aquesta ordre.  
Article cinqué. Naturalesa de les ajudes  
Totes les ajudes tindran la naturalesa jurídica de subvencions i aniran destinades a:  
- El finançament total o parcial de les accions formatives que es desenvolupen dins dels programes definits en aquesta ordre.  
- Ajudes a l'alumnat assistent a les accions formatives.  
Article sisé. Conceptes que determinen la quantia de les ajudes  
Les subvencions que es concedesquen a fi de compensar el cost de les accions formatives es determinen en funció dels següents conceptes:  
a) Per realització:  
- Part A: comprén el sou del professorat, les quotes de Seguretat Social a càrrec de l'entitat i altres activitats docents.  
- Part B: comprén l'assegurança d'accidents de l'alumnat, els mitjans materials i didàctics, l'amortització o lloguer d'instal·lacions i equips, energia i manteniment, publicitat i selecció de l'alumnat i despeses generals. La quantia assignada a despeses generals no podrà ser superior al 10% del total concedit com a part B en la resolució aprovatòria.  
b) Prospecció de necessitats formatives i gestions d'inserció dels alumnes.  
c) Ajudes econòmiques destinades a l'alumnat participant en les accions formatives.  
d) Pràctiques formatives en empreses.  
e) Altres conceptes no regulats en els apartats anteriors i dels quals es justifique la necessitat per a la realització d'una determinada acció formativa.  
Article seté. Difusió d'activitats  
En totes aquelles activitats subvencionades que comporten divulgació, difusió o publicació, caldrà fer constar-hi expressament el finançament de la Conselleria de Treball i Afers Socials de la Generalitat Valenciana, atenent-s'hi a les instruccions cursades a aquest efecte per la Direcció General de Formació i Inserció Professional.  
CAPíTOL II  
Bases de caràcter general per a la concessió d'ajudes   
a entitats beneficiàries en tots els programes  
Article vuité. Requisits generals dels beneficiaris  
1. Podran col·laborar en la realització dels programes que regula aquesta ordre les empreses, les organitzacions empresarials i sindicals i les entitats públiques i privades.  
2. Sense perjudici del compliment de les condicions específiques establertes en cada programa, els qui aspiren a ser perceptors de les distintes ajudes hauran de reunir els següents requisits generals:  
a) Exercir la seua activitat en la Comunitat Valenciana i realitzar l'acció subvencionada dins del seu àmbit territorial.  
La Conselleria de Treball i Afers Socials, mitjançant una resolució expressa motivada, podrà atorgar ajudes a aquells projectes que per les seues especials característiques hagen de desenvolupar-se fora del territori d'aquesta comunitat autònoma.  
b) Estar al corrent en les seues obligacions tributàries i de Seguretat Socials, en els termes establerts per l'Ordre de la Conselleria d'Economia i Hisenda de 7 de gener de 1991.  
c) Tenir complertes les obligacions adquirides, en el supòsit de ser perceptors d'altres subvencions de la Generalitat Valenciana.  
d) Reunir les condicions de professionalitat i d'especialització requerides per cada programa.  
e) Acreditar la capacitat suficient en mitjans materials, humans i organitzatius per complir els objectius establerts en cada programa.  
Les accions formatives hauran de ser desenvolupades pel mateix sol·licitant i no es permetrà la sotscontractació, tret dels següents supòsits:  
- Subvencions concedides a les administracions locals i mancomunitats.  
- Subvencions concedides a organitzacions sindicals i empresarials.  
- Subvencions concedides en l'àmbit dels programes de promoció i desenvolupament econòmic per a petites i mitjanes empreses.  
En aquests supòsits, caldrà indicar en la memòria, els motius pels quals es realitza la contractació i l'entitat amb què es contracta.  
En cap cas l'entitat perceptora de l'ajuda no podrà efectuar la contractació de forma que li reporte benefici econòmic.  
3. L'import de les subvencions regulades en aquesta ordre, en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que desenvoluparà el beneficiari.  
Article nové. Procediment  
1. Iniciació.  
Les sol·licituds d'ajudes es formularan en els models normalitzats, que seran proporcionats per les direccions territorials de Treball i Afers Socials. Cada sol·licitud es formularà incloent totes les accions sol·licitades per l'entitat en l'àmbit provincial per a un mateix programa.  
A les indicades sol·licituds caldrà adjuntar la següent documentació:  
a) Acreditació de la personalitat de l'entitat sol·licitant, la qual s'instrumentarà:  
- Mitjançant la seua escriptura de constitució, inscrite en el registre escaient o la certificació expedida per aquest, si es tracta de persones jurídiques.  
- Mitjançant una còpia del NIF compulsat per l'administració, en el supòsit d'empresaris individuals.  
b) Còpia del DNI, igualment compulsada, del representant de l'entitat sol·licitada.  
c) Acreditació d'aquesta representació, a través de qualsevol mitjà vàlid en dret que deixe constància fefaent.  
d) Declaració jurada d'haver complert les obligacions dimanants d'altres subvencions atorgades per la Generalitat Valenciana o, si s'escau, de no haver-ne estat beneficiari.  
e) Fitxa de manteniment de tercers, segons model que es facilitarà a aquest efecte.  
f) Memòria per cada acció formativa que cal desenvolupar segons les especificacions previstes en els distints programes, segons model normalitzat, el qual es facilitarà en suport escrit o magnètic. Aquesta memòria s'acompanyarà de la documentació complementària necessària.  
No s'aportaran els documents corresponents a les lletres, a), b), c) i e) i si ja estigueren en poder de la Direcció General de Formació i Inserció Professional, aportats en l'exercici de 1994.  
Si els sol·licitants són estrangers, caldrà presentar la documentació referida als apartats a), b) i c) que es considere equivalent en el seu país d'origen, però traduïda oficialment al castellà o al valencià.  
2. Presentació  
Les sol·licituds d'ajudes i la documentació annexa restant s'hauran de presentar abans de l'1 de febrer de 1995 en els registres de les corresponents direccions territorials d'Alacant (carrer del Pintor Llorenç Casanova, núm. 6); Castelló de la Plana (plaça de Maria Agustina, núm. 1) i València (avinguda del Baró de Càrcer, núm. 36), o en qualsevol dels registres a què es refereix l'article 38 de la Llei 30/1992.  
Les direccions territorials de la Conselleria de Treball i Afers Socials admetran, mai amb data posterior al 30 de setembre, sol·licituds presentades fora de l'esmentat termini, sempre que aquestes estiguen acompanyades d'un compromís formal d'inserció mínim del 50% dels alumnes que finalitzen les accions formatives.  
La Direcció General de Formació i Inserció Professional podrà ampliar el termini de presentació de sol·licituds si no s'ha esgotat la partida pressupostària escaient a qualsevol dels programes d'aquesta ordre.  
3. Tramitació  
Si la sol·licitud d'iniciació no reuneix els requisits necessaris o si falta algun dels documents exigits, es requerirà per escrit l'interessat perquè en un termini de 10 dies repara la falta o adjunte els documents preceptius, amb l'advertiment que, si no ho fa així, hom el considerarà com a desistit en la sol·licitud i aquesta serà arxivada sense més tràmit.  
4. Acabament  
El director general de Formació i Inserció Professional resoldrà les ajudes sol·licitades per als programes innovadors i de caràcter experimental.  
Per a la resta dels programes l'òrgan competent per resoldre el procediment serà el director territorial de Treball i Afers Socials de la província en què calga desenvolupar el programa formatiu, llevat que el director general de Formació i Inserció Professional n'execute l'advocació.  
Abans de dictar resolució, l'òrgan administratiu competent podrà demanar als sol·licitants les adaptacions oportunes en els projectes a fi d'aconseguir un major ajustament de les accions formatives als objectius dels programes i aquesta entitat, en aquest cas, hi incorporarà la documentació complementària necessària.  
El termini màxim per a resoldre les sol·licituds que es formulen serà de quatre mesos des de la seua presentació, i caldrà entendre-les desestimades si no se'n produeix una resolució en l'indicat termini, sense perjudici de l'obligació de l'òrgan administratiu de resoldre aquelles.  
5. Notificació  
Les direccions territorials notificaran als sol·licitants la resolució per la qual es concedeix o es denega la subvenció sol·licitada. L'entitat haurà d'iniciar immediatament el procés de captació i selecció de l'alumnat i començarà les accions formatives en el termini màxim de 60 dies naturals, comptadors a partir de l'endemà de la notificació de la resolució, i sempre dins de l'exercici de 1995. Si no es compleix aquest termini, quedarà automàticament resolta l'ajuda concedida i caldrà tornar a l'administració el que ha estat percebut indegudament. Excepcionalment, i per causa justificada, les direccions territorials de la Conselleria de Treball i Afers Socials podran autoritzar la pròrroga d'aquest termini, a petició dels interessats.  
Article deu. Recurs  
Contra les resolucions del director general de Formació i Inserció Professional o dels directors territorials de Treball es podrà formular recurs ordinari davant el Conseller de Treball i Afers Socials o davant el director general de Formació i Inserció Professional, respectivament, en el termini d'un mes comptador des de l'endemà de la notificació.  
Article onze. Justificació de la despesa i del pagament de l'ajuda  
Començada l'acció formativa, i després de la certificació del director territorial de Treball del compliment per l'entitat beneficiària del contingut de l'article vint de la present ordre, es lliurarà a favor del beneficiari el 40% de l'import de l'ajuda.  
El percentatge restant de la subvenció es farà efectiu en finalitzar l'acció formativa després de la presentació de la declaració de les despeses originades per la impartició d'aquesta, firmada pel representant de l'entitat, en el model que a aquest efecte es facilitarà. Aquesta declaració, realitzada als efectes establerts en l'article 47 del text refós de la Llei d'Hisenda Pública de la Generalitat Valenciana, caldrà efectuar-la en el termini màxim de tres mesos, comptadors des de l'endemà de l'acabament de l'acció formativa i podran els òrgans competents per a la concessió de les ajudes sol·licitar de l'entitat l'aportació de tots els documents necessaris per dur a cap la correcta fiscalització dels fons destinats a l'execució dels projectes aprovats i per a això li concedirà un termini màxim de 10 dies hàbils.  
L'import de la subvenció es minorarà proporcionalment en la quantia corresponent a cada alumne si el vint-i-uné dia lectiu després del començament de l'acció formativa no es manté el número establert en la resolució corresponent.  
En la declaració de despeses s'admetrà, en concepte de difícil justificació, fins un màxim del 10% sobre les despeses justificades com a part B de la impartició a què es refereix l'article 6 d'aquesta ordre.  
L'entitat, juntament a l'imprés de declaració de despeses, haurà d'aportar documents suficients que acrediten les despeses realitzades en els conceptes definits com Part A.  
Sense perjuí del que determina aquest article i a criteri de l'òrgan resolutori i per als convenis a que fa referència l'article 1 d'aquesta ordre, rere la concessió de la subvenció, es podran efectuar a favor de l'entitat beneficiària avançaments de pagament sobre la subvenció concedida, un cop presentades per part de les mateixes garanties suficients en virtut d'allò disposat en el present article i en la Llei de Pressupostos de la Generalitat per a l'exercici 1995. En cada conveni s'especificarà el sistema d'avançament utilitzat, el seu percentatge i les garanties que es consideren necessàries.  
En tot cas, abans de percebre cap quantitat, el beneficiari haurà d'acreditar que es troba al corrent de les seues obligacions assenyalades en l'article vuit, 2, b, d'aquesta ordre.  
El que disposa aquest article queda subordinat al règim de lliuraments que, si s'escau, determinarà la Llei de Pressupostos per a l'exercici 1995.  
Article dotze. Obligacions dels beneficiaris i conseqüència del seu incompliment  
1. Les obligacions dels beneficiaris de les ajudes regulades en aquesta ordre són les següents:  
a) Realitzar les accions formatives i/o les pràctiques professionals que fonamenten la subvenció, en els termes tècnics fixats en el projecte sol·licitat i els manifestats en la resolució aprovatòria i en el termini fixat a aquest efecte.  
b) Facilitar a la Conselleria de Treball i Afers Socials les tasques de seguiment i control tècnic.  
c) Acreditar davant la Conselleria de Treball i Afers Socials la realització de les accions formatives i complir els requisits i les condicions per a la concessió de les ajudes.  
d) Sotmetre les accions de control financer que escaiguen a la Intervenció General en relació amb les subvencions concedides.  
e) Comunicar a la Conselleria de Treball i Afers Socials la concessió de subvencions o ajudes, per a la mateixa finalitat, procedent de qualsevol altra administració o ens públic.  
f) Prestar avals i/o garanties suficients, quan així es requeresca, per respondre de la destinació adient dels avançaments econòmics a càrrec de les subvencions, en els termes establerts en aquesta ordre i a la Llei de Pressupostos de la Generalitat Valenciana per a l'exercici 1995.  
g) Exposar de manera visible en el lloc de realització de l'acció formativa les ajudes percebudes de la Generalitat Valenciana o cofinançades per ella i el Fons Social Europeu, si aquest és el cas. La Direcció General de Formació i Inserció Professional fixarà els criteris necessaris per normalitzar aquesta informació.  
h) No percebre cap quantitat procedent de l'alumnat participant en l'acció formativa objecte de l'ajuda, tret que així es regule en el conveni de col·laboració o en la resolució concessiva.  
i) Presentar les garanties que, si s'escau, siguen exigides en la resolució de concessió, quan, segons el parer de l'òrgan instructor, el beneficiari haja de fiançar els fons rebuts sense justificació prèvia. Dites garanties se regiran per allò establert en aquesta ordre i a la Llei de Pressupostos de la Generalitat Valenciana per a l'exercici de 1995.  
2. L'òrgan que dicte la resolució està facultat, sense perjudici de les competències atribuïdes per la Llei 8/1988, de 7 d'abril, per a procedir a la suspensió de l'acció formativa i/o a la minoració o al reintegrament total de les quantitats percebudes i a exigir l'interés de demora, si s'escau, des del moment del pagament de la subvenció en els següents supòsits:  
a) Quan no es realitzen les accions formatives en el termini fixat a aquest efecte o quan no es justifiquen documentalment les distintes fases de l'acció una vegada realitzades.  
b) Quan s'incomplesquen els requisits o condicions establerts en les resolucions de concessió de les subvencions.  
c) Quan s'observe alguna deficiència en les condicions de realització ressenyades en l'escaient memòria de l'acció formativa.  
d) Quan s'incomplesca l'obligació de justificar les despeses que ha ocasionat el desenvolupament de l'acció formativa.  
e) Quan l'entitat beneficiària perceba qualsevol quantia econòmica procedent de l'alumnat participant en l'acció formativa objecte de la subvenció, a excepció d'aquelles accions formatives en què es regule expressament aquest concepte en la resolució de concessió.  
f) Qualsevol altra causa que perjudique el fi últim per al qual es va concedir la subvenció, i en particular l'incompliment dels criteris emanats d'aquesta ordre.  
CAPíTOL III  
Bases de caràcter general per a la concessió d'ajudes  
als alumnes assistents a les accions formatives  
i obligacions d'aquests  
Article tretze. Requisits que han de reunir els alumnes i conceptes pels quals es determinen les ajudes  
1. Les persones aturades que finalitzen una acció formativa podran sol·licitar una ajuda econòmica en concepte d'assistència.  
El director territorial de la Conselleria de Treball i Afers Socials resoldrà atenent els següents criteris:  
- La disponibilitat pressupostària.  
- Els dies reals d'assistència als cursos de formació.  
- Que l'acció formativa es realitze en una localitat distant més de 10 quilòmetres de la seua localitat de residència. Per a acreditar aquest punt s'exigirà que el domicili de la demanda d'ocupació siga coincident amb el domicili reflectit en el certificat de residència durant el període formatiu.  
- Qualsevol altra circumstància específica de l'acció formativa.  
Article catorze. Quantia de les ajudes  
Amb caràcter general es fixa en 1.100 pessetes per dia real d'assistència a l'acció formativa la quantia màxima que percebrà l'alumne.  
Article quinze. Procediment  
1. Iniciació  
Els alumnes que desitgen accedir a l'ajuda prevista en aquest capítol formalitzaran la seua sol·licitud en l'imprés normalitzat facilitat per l'entitat bancària que realitze l'acció formativa.  
A la sol·licitud indicada caldrà adjuntar-hi la següent documentació:  
a) Certificat acreditatiu dels dies reals d'assistència a l'acció formativa, expedit per l'entitat realitzadora.  
b) Còpia del DNI compulsada per l'administració.  
c) Còpia de la targeta de demanda d'ocupació, compulsada per l'administració.  
d) Certificat de residència, lliurat per l'ajuntament escaient.  
2. Presentació  
La documentació esmentada es presentarà en el termini d'un mes comptador des de l'acabament de l'acció formativa en els registres de les corresponents direccions territorials de Treball i Afers Socials d'Alacant (carrer del Pintor Llorenç Casanova, núm. 6); Castelló de la Plana (plaça de Maria Agustina, núm. 1) i València (avinguda del Baró de Càrcer, núm. 36).  
3. Tramitació  
Sense perjudici del requeriment de reparació de l'article 71.1 de la Llei 30/1992, de 26 de novembre, la direcció territorial de Treball i Afers Socials escaient resoldrà en el termini màxim de quatre mesos des de la presentació de la sol·licitud i aquesta s'entendrà desestimada si no s'hi produeix una resolució en l'esmentat termini, sense perjudici de l'obligació que té l'administració de resoldre expressament totes les sol·licituds que se li formulen.  
4. Recurs  
Contra les resolucions del director territorial de Treball i Afers Socials podrà interposar-s'hi un recurs ordinari davant el director General de Formació i Inserció Professional, en el termini d'un mes comptador des de l'endemà de la seua notificació.  
Article setze. Obligacions dels alumnes i conseqüències del seu incompliment  
Els alumnes estan obligats a l'assistència a l'acció formativa de manera regular i contínua, de manera que la superació de tres faltes d'assistència no justificades al calendari i horari establert podrà la seua baixa i exclusió del curs.  
Així mateix, la manca d'aprofitament de qualsevol dels alumnes participants durant el període lectiu o altres causes que suposen perjudici per al normal desenvolupament de l'acció formativa, seran motiu d'exclusió i baixa en el curs.  
CAPíTOL IV  
Bases reguladores de caràcter general per al  
desenvolupament d'accions formatives  
Article disset. Criteris generals  
La direcció territorial de la Conselleria de Treball i Afers Socials notificarà la resolució per la qual es concedeix la subvenció a l'entitat sol·licitant, tal com es preveu en l'article nou d'aquesta ordre.  
La direcció territorial, juntament amb la notificació de la resolució aprovatòria, facilitarà a l'entitat els criteris necessaris per al desenvolupament de les accions formatives resoltes, i entregarà la documentació normalitzada a l'efecte en format escrit o magnètic i destacant-hi els terminis en els quals l'entitat haurà de comunicar cadascuna de les fases de procés.  
Les fases en què es divideix el desenvolupament de les accions formatives són:  
- Captació d'alumnes i publicitat.  
- Selecció d'alumnes.  
- Inici de l'acció formativa.  
- Desenvolupament de l'acció formativa.  
- Acabament de l'acció formativa.  
- Resultats d'inserció dels alumnes que ha finalitzat.  
Article divuit. Captació dels alumnes i publicitat  
La Direcció General de Formació i Inserció Professional aportarà a l'entitat els criteris necessaris per a la publicitat i captació dels alumnes en funció de les obligacions contretes amb altres administracions públiques, derivades de les seues aportacions pressupostàries.  
L'entitat beneficiària procedirà a realitzar la captació dels alumnes, en funció del perfil inicial requerit a aquests per al major aprofitament de l'acció formativa. L'esmentat perfil es confeccionarà conjuntament amb les direccions territorials.  
Article dinou. Selecció dels alumnes  
Les entitats beneficiàries procediran a la selecció dels alumnes tenint en compte com a mínim les següents variables:  
- Coneixements professionals de l'alumne que requereix l'acció formativa que cal desenvolupar.  
- Aptituds necessàries.  
- Actituds de l'alumne davant la formació per a la posterior ocupació.  
A l'acabament del procés de selecció, l'entitat beneficiària confeccionarà un acta que determinarà la prioritat d'accés dels candidats a l'acció formativa.  
La direcció territorial de Treball i Afers Socials queda facultada per a desenvolupar, intervenir i validar l'esmentat procés.  
Article vint. Començament de l'acció formativa  
Les direccions territorials de Treball determinaran el nombre diari d'hores lectives, i també l'horari i dies d'impartició de l'acció formativa, després de la proposta corresponent de l'entitat beneficiària. Els programes dirigits a treballadors desocupats s'impartiran amb un mínim de quatre hores diàries.  
Durant els 15 primers dies lectius, l'entitat, presentarà davant la direcció territorial la documentació següent:  
- Acta de selecció.  
- Relació de participants que comencen l'acció formativa.  
- Relació d'altes-baixes produïdes.  
- Assegurança d'accident dels alumnes que comprendrà, almenys la cobertura següent:  
- Assistència mèdica, farmacèutica i hospitalària, per quantia il·limitada de qualsevol accident esdevingut durant l'horari de desenvolupament del curs, incloent-hi el temps necessari per al desplaçament de l'alumne des de la seua residència habitual fins al lloc d'impartició. El desplaçament haurà de cobrir qualsevol mitjà de locomoció utilitzat.  
- Indemnització mínima a l'alumne de dos milions de pessetes per defunció o invalidesa permanent derivats d'un accident en el curs o en el desplaçament.  
- Indemnització diària a l'alumne derivada d'un accident en l'acció formativa que produesca una impossibilitat temporal d'assistència. El període serà el comprés entre l'esmentada incapacitat i fins un màxim d'un any. La indemnització mínima serà de 1.000 pessetes diàries.  
L'entitat beneficiària està obligada a mantenir la cobertura en l'assegurança d'accidents durant tot el període lectiu en el qual cadascun dels alumnes romanga d'alta en l'acció formativa  
Article vint-i-u. Desenvolupament de l'acció formativa  
Els alumnes hauran d'incorporar-se a les accions formatives des del primer dia del començament d'aquesta. No obstant això, en el cas que no s'hi incorporen la totalitat dels alumnes seleccionats, o s'hi produeixen baixes entre aquests, l'entitat beneficiària disposarà d'un termini màxim de 10 dies lectius per a aconseguir el nombre mínim d'alumnes, que fixa la resolució, mitjançant la incorporació d'altes d'entre els candidats seleccionats.  
L'entitat controlarà diàriament l'assistència i puntualitat dels alumnes en l'acció formativa remetent mensualment, a la direcció territorial de Treball i Afers Socials, el corresponent control d'assistència en els tres primers dies lectius del mes següent, adjuntant-hi els justificants de falta d'assistència. A l'esmentat control mensual s'hi adjuntaran les incidències de baixes d'alumnes produïdes en l'esmentat mes.  
Seran faltes justificatives d'assistència aquelles que estan previstes en la normativa laboral vigent.  
Qualsevol canvi que altere les condicions tècniques fixades en el projecte de l'acció formativa i/o en la resolució aprovatòria haurà de ser autoritzat prèviament per la direcció territorial de Treball.  
Article vint-i-dos. Acabament de l'acció formativa  
Les direccions territorials, una vegada comprovat l'aprofitament adquirit per l'alumnat, expediran a aquests els certificats acreditatius corresponents.  
En els 10 dies següents a l'acabament de l'acció formativa, l'entitat lliurarà en la direcció territorial:  
- Acta i altra documentació referent a l'acabament de l'acció formativa.  
- Control d'assistència i si s'escau, baixes produïdes en l'últim període mensual.  
- Sol·licituds de subvenció i altra documentació d'ajuda econòmica per a l'alumne, quan aquest el tramita a través de l'entitat beneficiària.  
Article vint-i-tres. Inserció de l'alumne que finalitza les accions formatives  
Essent l'objectiu final de l'acció formativa la inserció laboral dels alumnes, l'entitat beneficiària, després de realitzar les gestions necessàries per a aconseguir l'esmentat objectiu, vindrà obligada a presentar davant la direcció territorial els resultats d'ocupació dels alumnes que finalitzen l'acció formativa, en un període màxim de sis mesos des de la data d'acabament d'aquesta.  
Es computaran per a açò contractes realitzats sota qualsevol modalitat de contractació laboral vigent, sempre que el contracte no porte associada una formació repetitiva dels continguts formatius impartits en l'acció i la durada mínima de la qual serà de tres mesos, i s'admetrà amb caràcter excepcional, un contracte de menor durada en ocupacions referents a activitats econòmiques que es caracteritzen per la seua breu temporalitat o estacionalitat.  
TíTOL II  
Programes d'inserció al treball  
CAPíTOL I  
Disposicions generals   
Article vint-i-quatre. Objectius  
1. Aquests programes tindran per objectiu:  
a) La capacitació per a la inserció laboral d'aquells que no tinguen el nivells de qualificació adequats.  
b) La requalificació i/o perfeccionament professional motivada per l'aparició de noves tècniques o necessitats de reconversió.  
c) Contribuir a la promoció de l'autoocupació i fomentar mitjançant l'assistència tècnica la creació de noves empreses.  
Article vint-i-cinc. Programes  
1. Els programes a desenvolupar dins d'aquest títol seran:  
a) Programa de formació ocupacional en col·laboració amb beneficiàries i que siguen d'aplicació en la Comunitat Valenciana.  
b) Programa de formació i desenvolupament empresarial.  
c) Programa dirigit específicament a l'especialització professional o incorporació de noves tecnologies.  
d) Programa de formació pràctica en empreses.  
Article vint-i-sis. Col·lectius  
Els col·lectius als quals es dirigiran aquests programes són desocupats inscrits en la corresponent oficina de l'Inem. Es consideraran col·lectius prioritaris aquells que:  
a) Siguen perceptors de prestació o subsidi de desocupació.  
b) Porten inscrits més d'un any com a desocupats, encara que no es troben en la situació prevista en l'apartat (a)  
c) Pertanguen a col·lectius amb dificultats per a la inserció o reinserció laboral, en especial dones que vulguen reintegrar-se a la vida activa, minusvàlids i emigrants, encara que no es troben en la situació prevista en l'apartat (a).  
d) Joves desocupats.  
Article vint-i-set. Quantia de les subvencions  
Amb caràcter general la quantia de cadascuna de les subvencions s'establirà d'acord amb els conceptes estipulats en l'Ordre de 13 d'abril de 1994, del Ministeri de Treball i Afers Socials, per la qual es dicten normes de desenvolupament del Reial Decret 631/1993, de 3 de maig, pel qual es regula el Pla Nacional de Formació i Inserció Professional (BOE. núm. 101, de 28 d'abril), o per la norma substituïdora, a excepció del Programa de Formació Pràctica en Empreses.  
Article vint-i-vuit. Finançament  
Els programes compresos en aquest apartat seran finançats bé a través dels pressuposts de la Generalitat Valenciana, bé a través del cofinançament dels pressupostos de la Unió Europea, d'acord amb la normativa reguladora del Fons Social Europeu, o bé per l'estat mitjançant la transferència de fons per a la gestió del Pla Nacional de Formació i Inserció Professional.  
La dotació pressupostària per a la concessió per al desenvolupament d'aquest programa es finançarà amb càrrec a la línia de subvenció 401.  
Article vint-i-nou. Beneficiaris  
Podran col·laborar en la realització dels programes regulats en aquest apartat empreses, organitzacions sindicals i institucions públiques o privades.  
Article trenta. Requisits dels projectes formatius  
1. Tots els projectes formatius hauran de complir almenys els requisits següents:  
a) Tenir vocació i finalitat absolutament laboral i amb la màxima immediatesa en el temps, preparant per al desenvolupament immediat d'ocupacions concretes, enteses aquestes com el conjunt de llocs de treball afins.  
b) Tenir una durada màxima de 400 hores, excepte en els programes de formació i desenvolupament empresarial i de pràctiques en empreses la durada màxima de les quals serà de 200 hores.  
c) Tenir una component formativa eminentment professionalitzada que permeta l'assoliment de les capacitats, competències i ensinistrament necessaris per al desenvolupament de l'ocupació concreta que es tracte.  
d) Tenir la seua justificació en perfils ocupacionals vigents en els mercats de treball locals.  
Article trenta-u. Característiques dels projectes formatius  
Per a donar respostes als requisits definits en l'apartat anterior hauran de desenvolupar els aspectes organitzatius i didàctics de l'acció concreta de la qual es tracta, i elaboraran una memòria en la qual s'indicaran per aquest ordre els aspectes següents:  
1. Denominació de l'acció formativa.  
2. Col·lectiu al qual va dirigida l'acció formativa d'entre els enumerats per a aquest programa en aquesta ordre i justificació d'aquest o d'aquests. Les accions formatives corresponents als programes d'inserció al treball es planificaran per a un nombre d'alumnes màxim de 20.  
3. Perfil de l'alumnat cap al qual està dirigida l'acció formativa.  
4. Formulació dels objectius que s'han d'assolir respecte de l'ocupació amb el desenvolupament de l'acció formativa.  
5. Descripció dels objectius formatius de l'acció, especificant la qualificació professional assolida al final d'aquesta, enunciats en forma de competència professional (ésser capaç de...).  
6. Continguts formatius de l'acció, definits en funció de les capacitats anteriorment esmentades, i també la descripció de les activitats a realitzar durant el desenvolupament de l'acció formativa.  
7. Orientacions didàctiques definides per a la consecució dels objectius previstos tant en tot el que es refereix a la metodologia que s'ha d'utilitzar, com a les activitats d'ensenyament-aprenentatge i procés d'avaluació.  
8. Descripció d'espais, mitjans i material a utilitzar durant el desenvolupament de l'acció formativa.  
9. Perfil del professorat que impartirà la formació, justificant l'esmentat perfil en funció de l'acció formativa, indicant-hi la seua titulació i la seua experiència professional i docent.  
10. Proposta organitzativa de l'acció, indicant-hi: la durada total, horari i temps assignat a cadascun dels mòduls formatius.  
11. Desglossament del pressupost necessari per dur a terme l'acció formativa. S'indicarà el percentatge del cost global que es sol·licita a l'administració en concepte de subvenció.  
Article trenta-dos. Criteris de valoració dels projectes  
Solament s'admetran a valoració aquells projectes formatius en els quals l'entitat beneficiària s'ajuste almenys a un dels apartats següents:  
a) Haver presentat compromís ferm de contractació d'almenys un 30% de l'alumnat participant.  
b) Que el projecte coincidesca en localització i denominació amb les especialitats formatives prioritàries, la relació de les quals estarà a disposició dels sol·licitants en les direccions territorials de Treball per a l'exercici 1995, i que definesca els continguts de l'acció formativa tenint en compte els del corresponent programa de curs de formació professional ocupacional.  
Una vegada admesos a valoració els projectes formatius, es valorarà:  
1. Trajectòria de l'entitat sol·licitant en projectes de formació i inserció professional, tenint en compte la seua experiència, qualificació i capacitació per a aquest tipus de programes. En aquest apartat s'atendrà a dos aspectes diferenciats:  
a) La inserció professional d'assistents a accions formatives desenvolupades amb anterioritat per l'entitat sol·licitant en col·laboració amb la Conselleria de Treball i Afers Socials.  
b) La inserció laboral assolida per l'alumnat format per l'entitat sol·licitant, a través de projectes formatius de la mateixa especialitat.  
2. Recursos tècnico-pedagògics de l'acció formativa. En concret, la valoració vindrà referida als punts següents:  
a) La qualitat tècnica del programa de l'acció formativa.  
b) Els recursos humans assignats al desevolupament del programa. Es valorarà preferentment la major experiència professional demostrada pels docents en relació amb la matèria objecte de l'acció formativa.  
c) Idoneïtat de la infrastructura en quant a instal·lacions, aules i tallers per a desenvolupar l'acció formativa proposada.  
d) Quantitat i qualitat dels equips didàctics utilitzats i la seua idoneïtat amb el programa i el nombre d'alumnes proposats.  
e) Quantitat i qualitat del material de consum utilitzat per l'alumnat en l'acció formativa.  
3. Viabilitat de l'acció formativa. Es tindrà en compte per realitzar la valoració:  
a) L'adequació de l'acció formativa tant als objectius generals i específics definits en cadascun dels programes formatius, com a les especialitats formatives prioritàries.  
b) Expectatives d'ocupació a través de la realització de l'acció formativa, justificades mitjançant el pla de prospecció realitzat per l'empresa sol·licitant. En aquest sentit tindran prioritat per aquest ordre:  
- Aquells projectes que corresponguen a compromisos formals d'empreses per a contractar els assistents, i es valorarà el percentatge de contractació compromés i la durada dels contractes.  
- Aquells projectes que adjunten la relació d'empreses amb les quals s'ha establert contacte i han demostrat interés en l'acció formativa, indicant-hi la persona de contacte i el càrrec que ocupa en l'empresa.  
4. Evolució de la plantilla de l'entitat sol·licitant en els tres últims anys, en els cas que l'entitat sol·licitant siga la mateixa empresa objecte del pla d'inserció previst per als alumnes.  
CAPíTOL II  
Programa de formació ocupacional en col·laboració  
amb entitats beneficiàries  
Article trenta-tres. Objectius  
Proporcionar a les persones desocupades les qualificacions requerides pel sistema productiu i inserir-les professionalment quan aquestes manquen de formació professional específica o quan la seua qualificació resulte insuficient o inadequada.  
Article trenta-quatre. Característiques específiques dels projectes formatius  
Els projectes formatius presentats per aquets programa hauran d'incloure obligatòriament en la memòria de projecte mòduls de seguretat i higiene i de tècniques de cerca d'ocupació.  
Per tal efecte, la Direcció General de Formació i Inserció Professional donarà les directrius tècniques necessàries per al desenvolupament d'aquests.  
CAPíTOL III  
Programa de formació i desenvolupament empresarial  
Article trenta-cinc. Objectius  
Els programes regulats en aquest apartat tenen com a objectius capacitar les persones emprenedores perquè tinguen la possibilitat de dur a la pràctica les seues idees o iniciatives empresarials i dotar-les de les eines i coneixements necessaris per a la creació d'un nou negoci.  
Article trenta-sis. Característiques del projectes formatius  
Les accions formatives acollides a aquests programes tindran l'estructura següent:  
a) àrea de formació bàsica empresarial. Els conceptes fonamentals que es desenvoluparan en aquesta àrea seran :  
- Entorn jurídic d'una empresa.  
- Sistemes fiscals i financers.  
- Diferents funcions d'una empresa. Planificació, producció, màrqueting i comercialització, gestió i qualitat.  
- Aplicacions informàtiques.  
- Recursos humans.  
b) àrea de simulació d'empreses que desenvolupe els requisits mínims de viabilitat, d'un projecte d'empresa. Estarà integrada per una formació teòrica conjunta i una tutoria pràctica individualitzada que finalitzarà amb l'elaboració d'un pla de negoci i un dictamen sobre el projecte amb recomanacions concretes per a la seua viabilitat.  
Article trenta-set. Característiques específiques de l'alumnat  
Aquests programes aniran dirigits preferentment a titulats universitaris i tècnic especialistes (FP2 o equivalents) que estiguen interessats a iniciar el seu propi negoci i requeresquen la pertinent formació necessària.  
CAPíTOL IV  
Programa dirigit específicament l'especialització  
professional o incorporació de noves tecnologies  
Article trenta-vuit. Objectius  
a) Dotar d'elements instrumentals específics per al desenvolupament professional especialitzat.  
b) Orientar el perfil curricular dels destinataris cap al mercat laboral.  
c) Afavorir l'accés a nivells d'ocupació amb exigències de qualificació professional especialitzada.  
d) Promoure l'assoliment de perfils curriculars amb projecció europea.  
e) Afavorir l'assoliment de competències per a cobrir llocs de treball directament vinculats a la generació i utilització de tecnologies innovadores.  
Article trenta-nou. Característiques específiques del projectes formatius  
Les accions formatives acollides a aquests programes hauran de definir-se tenint present:  
a) Les necessitats d'ampliació o actualització de coneixements, tècniques i habilitats de l'àrea específica en la qual s'inscriu l'acció, derivades de l'evolució de les diferents professions.  
b) Els camps d'aplicació de tecnologies innovadores en les activitats relacionades amb: l'electrònica, informàtica, telecomunicacions, automàtica i robòtica, energies renovables, nous materials, aqüicultura i agroalimentació.  
Article quaranta. Característiques específiques de l'alumnat  
Aquests programes aniran dirigits preferentment a titulats universitaris i tècnics especialistes (FP2 o equivalent) que complesquen els perfils requerits quant a formació general específica, experiència professional i altres elements de qualificació exigits per a accedir amb les millors condicions a aquesta formació.  
CAPíTOL V  
Programa de formació pràctica en empreses  
Article quaranta-u. Objectius del programa i col·lectiu destinatari  
La finalitat d'aquest programa és complementar, mitjançant pràctiques en empreses, els coneixements teòrico-pràctics assolits per treballadors desocupats que es troben en possessió del certificat expedit per la Conselleria de Treball i Afers Socials, per la realització d'una acció formativa, però sense que hagen transcorregut tres mesos des del seu acabament, i necessiten assolir una experiència de treball real, susceptible de potenciar la seua qualificació professional, com a mitjà d'assolir la seua inserció laboral.  
Les entitats beneficiàries podran sol·licitar la formació pràctica en empreses, de manera individualitzada a través del present programa o com part final de les accions formatives teòrico-pràctiques sol·licitades en els altres programes d'inserció al treball.  
Article quaranta-dos. Característiques específiques  
1. En configurar les pràctiques com una experimentació amb temps de treball real dels coneixements teòrico-pràctics assolits pels alumnes en accions formatives ocupacionals, no es genera relació jurídico-laboral entre aquests i l'empresa o organització empresarial participant en el projecte.  
2. Les memòries de la formació pràctica presentades a l'empara d'aquest programa hauran de contenir les característiques següents:  
a) Tenir una durada màxima de 200 hores.  
b) Descripció del contingut de les pràctiques professionals que s'han de desenvolupar, que necessàriament ha de correspondre a l'àrea de coneixements assolits pels alumnes en les accions de formació ocupacional.  
c) Sistema de tutories. Per aquest programa el professorat estarà format pel personal tècnic de l'empresa on es desenvolupe el programa formatiu pràctic, el qual tutelarà les activitats que desenvolupen els alumnes. El nombre màxim d'alumnes serà de tres per tutor.  
d) Les direccions territorials de Treball i Afers Socials supervisaran i garantiran el correcte desenvolupament teòrico-pràctic de l'acció formativa en totes les seues fases i àmbits.  
e) Es donarà notificació de la formació pràctica en empreses als representats dels treballadors de l'empresa on es desenvolupa aquesta.  
Article quaranta-tres. Quantia de les subvencions  
1) Per a l'entitat.  
La subvenció per alumne es xifrarà en 215 pessetes per hora de pràctiques.  
2) Per a l'alumne.  
Els alumnes d'aquest programa podran sol·licitar les ajudes regulades en el capítol III del títol preliminar d'aquesta ordre.  
TíTOL III  
Programa de promoció i desenvolupament econòmic per a petites i mitjanes empreses  
CAPíTOL I  
Disposicions generals  
Article quaranta-quatre. Objectius  
a) Promoure la formació en petites i mitjanes empreses amb la finalitat d'adaptar la qualificació dels seus/es treballadors/es als canvis tecnològics i a les innovacions produïdes en l'àmbit de la gestió i de la producció.  
b) Afavorir el reciclatge i requalificació d'aquests mateixos, ampliant amb açò les seues possibilitats de promoció i estabilitat en el treball.  
Article quaranta-cinc. Programes  
Els programes que s'han de desenvolupar dins aquest apartat seran:  
a) Programes de formació professional en tècniques de gestió d'empreses.  
b) Programes de formació professional en tècniques de producció.  
Article quaranta-sis. Col·lectius  
Gestors, caps intermedis i mà d'obra qualificada de petites i mitjanes empreses, els quals es troben com actius en la seua situació laboral.  
Article quaranta-set. Financiació  
1. Els programes compresos en aquest apartat seran finançats a través dels pressupostos de la Generalitat Valenciana, i en el seu cas, de la cofinançació dels pressupostos de la Unió Europea.  
2. La dotació pressupostària per a la concessió de subvencions per al desenvolupament d'aquests programes serà finançada a càrrec de la línia 403.  
Article quaranta-vuit. Beneficiaris  
Els programes regulats en aquet títol seran promoguts per petites i mitjanes empreses de la Comunitat Valenciana, directament o a través de les seues associacions empresarials, amb capacitat de representació institucional. La formació anirà dirigida als treballadors/es que represente l'entitat sol·lcitant.  
Als efectes d'aquesta ordre, s'entendran per PME (petites i mitjanes empreses) aquelles que disposen d'un màxim de 250 treballadors/es.  
Article quaranta-nou. Requisits dels projectes formatius  
Per a la concessió d'aquestes ajudes serà necessari informe previ dels delegats de personal o del comité d'empresa sobre els projectes formatius presentats.  
Article cinquanta. Característiques dels projectes  
Per a les accions formatives que es presenten a l'empara d'aquest programa s'elaborarà una memòria que s'hi ajuste i desenvolupe els següents aspectes:   
a) Tenir una durada màxima de 150 hores.  
b) Tenir la justificació necessària quant a la seua contribució al creixement de la producció, de la productivitat o al desenvolupament de l'organització.  
c) Definir les funcions i, amb aquestes, els coneixements i capacitats necessàries que ha d'adquirir i realitzar el col·lectiu a formar, caracteritzant les activitats formatives.  
d) Descriure el col·lectiu al qual es dirigeix l'acció formativa quant al seu perfil, categoria o grup professional, criteris de selecció i nombre de participants.  
e) Descriure els espais, mitjans i materials que s'han d'emprar en el desenvolupament de l'acció formativa.  
f) Caracteritzar l'equip docent responsable de l'acció formativa en quant a la seua experiència professional, docent i titulació.  
g) Establir l'organització temporal de l'acció formativa.  
h) Desglossar el pressupost necessari per a portar a terme l'acció formativa, indicant-hi el percentatge del cost global que es sol·licita a l'administració en concepte de subvenció.  
Article cinquanta-u. Criteris de valoració dels projectes  
1. Experiència, qualificació i capacitació de l'empresa sol·licitant per al desenvolupament de l'acció. En aquest sentit, es prendrà com a referència la trajectòria de l'entitat en el desenvolupament de programes de formació contínua en col·laboració amb la Conselleria de Treball i Afers Socials.  
2. Recursos tècnico-pedagògics de l'acció formativa. En concret, la valoració vindrà referida als següents punts:  
a) La qualitat tècnica del programa de l'acció formativa.  
b) Els recursos humans assignats al desenvolupament del programa. Es valorarà preferentment la major experiència professional demostrada pels docents en relació a la matèria objecte de l'acció formativa.  
c) Idoneïtat de la infrastructura quant a instal·lacions, aules i tallers per a desenvolupar l'acció formativa proposada.  
d) Quantitat i qualitat dels equips didàctics utilitzats, i també la seua idoneïtat amb el programa i el nombre d'alumnes proposat.  
e) Quantitat i qualitat del material de consum utilitzat per l'alumnat en l'acció formativa.  
3. Viabilitat de l'acció formativa, entesa com l'adequació als objectius generals i específics definits per aquest programa en aquesta convocatòria.  
4. Es prendrà en consideració la grandària de la PME, donant prioritat a aquelles menors de 25 treballadors/es. Es tindrà en compte, així mateix, el cofinançament de l'empresa en el cost de l'acció formativa.  
TíTOL IV  
Programes innovadors i de caire experimental  
CAPíTOL I  
Disposicions generals  
Article cinquanta-dos. Objectius  
Aquests programes tindran com a objectiu fomentar i desenvolupar totes aquelles actuacions que, per la seua naturalesa, metodologia o col·lectius a qui es dirigeixen, suposen processos formatius innovadors.  
Article cinquanta-tres. Programes  
Els programes que s'han de desenvolupar dins aquest apartat seran:  
a) Programes de formació a distància.  
b) Programes per al desenvolupament d'itineraris d'inserció laboral dirigits a aturats de llarga durada.  
Article cinquanta-quatre. Finançament  
Els programes esmentats en l'article anterior es finançaran bé a través dels pressupostos de la Generalitat Valenciana, bé a través del cofinançament dels pressupostos de la Unió Europea, d'acord amb la normativa reguladora del Fons Social Europeu, o bé a través del marc del Pla Nacional de Formació i Inserció Professional.  
Article cinquanta-cinc. Beneficiaris  
Podran col·laborar en la realització dels programes regulats en aquest apartat empreses, organitzacions empresarials, organitzacions sindicals i institucions públiques o privades.  
CAPíTOL II  
Programa de formació a distància  
Article cinquanta-sis. Objectius  
El desenvolupament de la formació professional ocupacional en la modalitat a distància tindrà com a objectiu cobrir les necessitats de formació ocupacional d'aquells col·lectius de desocupats que:  
a) Manquen de possibilitats per a desplaçar-se on es desenvolupen les accions formatives apropiades als seus interessos i/o demandes de qualificació de la seua zona.  
b) Vivint als llocs on es desenvolupen les accions formatives del seu interés, no hi poden assistir per ser superior la demanda a l'oferta.  
Article cinquanta-set. Característiques dels programes  
1. Per a les accions formatives que es presenten a l'empara d'aquest programa, hom elaborarà una memòria que s'ajuste i desenrotlle els següents aspectes:   
a) Les accions formatives que es realitzen a distància hauran de cobrir els mateixos objectius i continguts que els d'igual denominació que es realitzen en règim presencial.  
b) El nombre màxim d'alumnes per tutoria en cada programa serà de seixanta (60) alumnes, no podent ser inferior a quaranta-cinc (45).  
c) Cada programa estarà integrat per mòduls que hauran de constituir l'itinerari formatiu que permeta assolir un determinat nivell de qualificació ocupacional. L'estructura dels mòduls esmentats haurà d'estar d'acord amb les característiques exigides per als programes d'inserció al treball definits en el capítol I del títol segon d'aquesta ordre.  
2. La Direcció General de Formació i Inserció Professional donarà les instruccions tècniques necessàries per al desenvolupament de les accions que es realitzen a l'empara d'aquest programa. No obstant això, totes les accions hauran de disposar dels següents instruments:  
a) Mitjans didàctics: constituïts pel conjunt de materials escrits, audiovisuals, informàtics i/o eines i fungibles idonis per a la consecució dels objectius del programa.  
b) Sistema de tutoria: la tutoria s'exercirà a través dels mitjans de comunicació habituals. Serà de caràcter obligatori o facultatiu per a l'alumne en horari continuat o limitat. Aquests aspectes hauran de ser definits amb la major precisió possible per a cada un dels programes.  
c) Mètodes i tècniques d'avaluació: caldrà definir el sistema d'avaluació més idoni per a cada programa i les seues característiques.  
d) Procediment de seguiment i control: caldrà especificar els procediments de seguiment i control que permeten seguir l'activitat de l'alumnat, mesurar la seua interacció amb el programa i prevenir la seua deserció, i acomplir també les funcions administratives i de funció.  
e) Instal·lacions: caldrà definir les instal·lacions necessàries per al correcte desenvolupament del programa, constituïdes si més no per un centre de tutoria, una oficina de gestió i un centre per al desenvolupament de pràctiques i activitats.  
f) Organització i recursos: caldrà especificar-ne el model organitzatiu i de gestió i els recursos humans i materials disponibles per a l'execució dels programes.  
Article cinquanta-vuit. Col·lectius  
Els col·lectius que podran acollir-se a aquest programa són els esmentats en el títol segon, capítol primer, article 26. En tot cas, tindran preferència aquells aspirants que es troben almenys en una de les següents situacions:  
- Haver estat anteriorment demandant de cursos de formació professional ocupacional i no haver obtingut plaça en cap dels cursos ofertats.  
- Residir en la zona d'influència del centre de formació i inserció professional i no tenir possibilitat de desplaçar-se de manera continuada a l'esmentat centre.  
Article cinquanta-nou. Requisits específics dels beneficiaris  
Podran col·laborar en la realització d'aquests programes aquelles empreses, entitats i institucions públiques o privades que acrediten experiència en el desenvolupament de projectes de formació a distància, disposen dels mitjans necessaris per a desenrotllar-lo i dels serveis pedagògics i administratius suficients per a realitzar adequadament les tasques de suport i ajuda a l'alumnat en el programa presentat.  
Article seixanta. Criteris de valoració dels programes  
Només s'admetran a valoració aquells projectes formatius en els quals l'entitat beneficiària s'ajuste almenys a un dels següents apartats:  
a) Haver presentat compromís ferm de contractació d'almenys un 30% de l'alumnat participant.  
b) Que el projecte coincidesca en localització i denominació amb les especialitats formatives prioritàries, la relació de les quals estarà a disposició dels sol·licitants en les direccions territorials de Treball per a l'exercici 1995. I que definesca els continguts de l'acció formativa tenint en compte els del corresponent programa de curs de formació professional ocupacional.  
Un cop admesos a valoració els projectes formatius, es tindrà en compte:  
1. Per a valorar la trajectòria formativa de l'entitat sol·licitant, es considerarà:  
a) El nombre d'anys de dedicació a la formació professional, valorant-se especialment l'experiència en formació a distància.  
b) La inserció d'assistents a accions formatives desenrotllades amb anterioritat per l'entitat sol·licitant, en col·laboració amb la Conselleria de Treball i Afers Socials.  
2. En referència a les característiques del centre proposat per al desenvolupament de l'acció formativa:  
a) Accessibilitat al centre de persones amb disminució física.  
b) Existència d'un horari d'ús d'aules i tallers amb l'equipament escaient, a disposició de l'alumnat, que es corresponga amb l'establert per a les tutories.  
3. Quant al projecte formatiu, s'hi valorarà:  
a) La viabilitat, coherència i adequació de l'acció formativa a la formació a distància.  
b) Els recursos humans assignats al desenvolupament del programa. S'hi valorarà preferentment l'experiència tant professional com docent del tutor, en relació amb la matèria.  
c) Viabilitat econòmica de projecte.  
d) Nombre d'hores de tutoria en les seues distintes modalitats. S'hi valorarà positivament que el projecte tinga prevista una sessió d'avaluació presencial de l'alumnat i, especialment, l'existència d'un horari ampli i flexible per a la seua realització.  
4. Respecte a les expectatives de treball, tindran prioritat aquells projectes en els quals hi haja compromís ferm d'inserció de l'alumnat participant. En qualsevol cas, totes les entitats sol·licitants hauran de garantir l'existència d'una borsa de treball i la seua gestió adequada.  
Article seixanta-u. Finançament  
La dotació pressupostària per a la concessió de subvencions per al desenrotllament d'aquests programes es finançarà a càrrec de la línia de subvenció 401.  
Article seixanta-dos. Quantia de les subvencions  
La Conselleria de Treball i Afers Socials podrà subvencionar la realització d'aquests programes en els següents conceptes:  
a) Per despeses del desenvolupament del programa.  
b) Per tutoria.  
c) Per despeses de gestió, administració i altres despeses generals.  
d) Despeses de creació i reproducció dels materials i mitjans didàctics.  
e) Equips de pràctiques.  
CAPíTOL III  
Programa per al desenvolupament d'itineraris  
 d'inserció laboral dirigits a desocupats  
de llarga durada  
Article seixanta-tres. Objectius  
Afavorir l'accés al treball als desocupats/es de llarga durada, analitzant la seua formació d'entrada i orientant-los/les cap al nivell formatiu més acord amb les seues expectatives o objectius d'aprenentatge i inserció laboral.  
Article seixanta-quatre. Característiques dels programes  
1. Per als itineraris formatius que es presenten a l'empara d'aquest programa, hom elaborarà una memòria que s'ajuste i desenrotlle els aspectes següents:  
a) Els itineraris formatius tindran caràcter eminentment ocupacional i la seua oferta s'ajustarà a la relació que estarà a disposició dels sol·licitants en les direccions territorials de Treball.  
b) Els mòduls que constituesquen cada itinerari formatiu estaran distribuïts en tres nivells formatius. Dins cada nivell es perseguiran els objectius següents:   
Nivell I:  
- Establir actituds i habilitats bàsiques per a la interacció amb el mercat de treball.  
- Ampliar el coneixement experiencial del món de l'empresa mitjançant pràctiques amb aquestes.  
- Dotar d'elements instrumentals bàsics per a l'exercici de tasques específiques dins un context ocupacional.  
Nivell II:  
- Afavorir l'accés al treball.  
- Ampliar el coneixement experiencial del món de l'empresa mitjançant pràctiques amb les mateixes.  
- Dotar d'elements instrumentals per a l'exercici d'ocupacions concretes.  
Nivell III:  
- Afavorir l'accés a nivells d'ocupació amb exigències de qualificació professional especialitzada.  
- Augmentar el coneixement experiencial de l'empresa mitjançant pràctiques en aquestes.  
- Dotar d'elements instrumentals específics per a l'exercici professional especialitzat.  
c) El nombre màxim d'alumnes per mòdul formatiu serà de 15.  
d) Els mòduls que integren cada nivell hauran d'impartir-se en un màxim de 250 hores.  
e) Per cada mòdul formatiu que supere l'alumne/a s'expedirà el corresponent certificat d'assistència. Per aquells alumnes que superen l'itinerari, s'expedirà un certificat d'assistència on es detallaran tots els mòduls realitzats i superats.  
f) Cada itinerari formatiu inclourà, a més dels mòduls específics, un mòdul de seguretat i higiene en el treball i dos mòduls de tècniques de recerca d'ocupació específics per a aturats de llarga durada, un dels quals s'impartirà en el nivell II i l'altre en el nivell III.  
2. La Direcció General de Formació i Inserció Professional donarà instruccions per al desenvolupament dels itineraris formatius que es realitzen a l'empara d'aquest programa. Tanmateix, tots ells hauran de comptar amb els instruments següents:  
a) Mitjans didàctics: constituïts pel conjunt de materials escrits, àudio-visuals, informàtics i/o eines i materials fungibles idonis per a la consecució dels objectius del programa.  
b) Sistema d'orientació: ha de contemplar la necessitat de, després de l'avaluació inicial, i abans que l'alumnat s'inseresca en l'itinerari formatiu, orientar-lo cap al punt de l'itinerari que es considere més idoni. Així mateix, cal proporcionar orientació formativa i professional durant el temps que estiga inserit en l'itinerari formatiu com al concloure el mateix, de forma que s'oriente l'alumne sobre com continuar la seua formació i/o buscar treball.  
c) Mètodes i tècniques detallades d'avaluació, fent especial esment en l'avaluació inicial de l'alumnat, de forma que es valoren els aspectes relatius a interessos, expectatives, coneixements d'entrada i, en general, tots aquells aspectes que permeten orientar i inserir l'alumne en el mòdul formatiu més idoni.   
d) Procediment de seguiment i control: hom haurà d'especificar els procediments de seguiment i control que permeten seguir l'activitat de l'alumnat, mesurar la seua interacció amb el programa i prevenir la deserció, i també acomplir també les funcions administratives i de gestió.  
e) Instal·lacions: caldrà definir les instal·lacions necessàries per al correcte desenvolupament del programa, constituïdes si més no per un centre de tutoria, una oficina de gestió i un centre per al desenvolupament de pràctiques i activitats.  
f) Organització i recursos: caldrà especificar-ne el model organitzatiu i de gestió i els recursos humans i materials disponibles per a l'execució dels programes.  
Article seixanta-cinc. Col·lectius  
El col·lectiu que podrà acollir-se a aquest programa és el de desocupats de llarga durada.  
Article seixanta-sis. Requisits específics dels beneficiaris  
Podran col·laborar en la realització d'aquests programes aquelles empreses, entitats i institucions públiques o privades que acrediten experiència en el desenvolupament de projectes de formació professional ocupacional i/o contínua, disposen dels mitjans necessaris per a desenrotllar-lo i dels serveis pedagògics i administratius suficients per a realitzar adequadament les tasques de suport i ajuda a l'alumnat en el l'itinerari formatiu presentat.  
Article seixanta-set. Criteris de valoració dels programes  
1. Trajectòria de l'entitat sol·licitant en projectes de formació i inserció professional, tenint en compte la seua experiència, qualificació i capacitació per aquests tipus de programes. Per aquest apartat s'atendrà a dos aspectes diferenciats:  
a) La inserció d'assistents a accions formatives desenvolupades amb anterioritat per l'entitat sol·licitant en col·laboració amb la Conselleria de Treball i Afers Socials.  
b) La inserció laboral assolida per l'alumnat format per l'entitat sol·licitant, a través de projectes formatius de la mateixa especialitat.  
2. Recursos tècnico-pedagògics de l'acció formativa. En concret la valoració vindrà referida als punts següents:  
a) La qualitat tècnica del programa de l'acció formativa.  
b) Els recursos humans assignats al desenvolupament del programa. Hom valorarà preferentment la major experiència professional demostrada pels docents en relació amb la matèria objecte de l'acció formativa.  
c) Idoneïtat de la infrastructura quant a instal·lacions, aules i tallers per a desenvolupar l'acció formativa proposada.  
d) Quantitat i qualitat dels equips didàctics utilitzats i la seua idoneïtat amb el programa i el nombre d'alumnes proposats.  
e) Quantitat i qualitat del materials de consum utilitzats per l'alumnat en l'acció formativa.  
3. Viabilitat de l'acció formativa. Es tindrà en compte per a realitzar la valoració:   
a) L'adequació de l'acció formativa a les especialitats formatives prioritàries.  
b) Expectatives d'ocupació a través de la realització de l'acció formativa, justificades mitjançant el pla de prospecció realitzat per l'empresa sol·licitant. En aquest sentit tindran prioritat per aquest ordre:  
- Aquells projectes que corresponguen a compromisos formals d'empreses per a contractar als assistents i, en funció de la durada dels contractes.  
- Relació d'empreses amb les quals s'ha establert contacte i han demostrat interés en l'acció formativa, indicant-hi la persona de contacte i el càrrec que ocupa en l'empresa.  
4. Evolució de la plantilla de l'entitat sol·licitant en els darrers tres anys, en cas que l'entitat sol·licitant siga la pròpia empresa objecte del pla d'inserció previst per als alumnes.  
Article seixanta-vuit. Finançament  
La dotació pressupostària per a la concessió de subvencions per al desenrotllament d'aquests programes es finançarà a càrrec de la línia de subvenció 401.  
Article seixanta-nou. Quantia de les subvencions  
La Conselleria de Treball i Afers Socials podrà subvencionar la realització d'aquests programes en els següents conceptes:  
a) Per despeses de disseny i desenvolupament del programa.  
b) Per orientació professional.  
c) Per despeses de gestió, administració i altres despeses generals.  
d) Despeses de creació i reproducció dels materials i mitjans didàctics específics per a l'itinerari formatiu.  
e) Equips de pràctiques.  
DISPOSICIONS ADDICIONALS  
Primera  
Sense perjuí d'allò establert en aquesta ordre, la Conselleria de Treball i Afers Socials podrà establir programes de col·laboració amb les Conselleries d'Educació i Ciència, d'Indústria, Comerç i Turisme i d'Agricultura, Pesca i Alimentació, amb la finalitat de fer rendibles els recursos que aquests departaments destinen al desenvolupament de la formació professional a la Comunitat Valenciana.  
Segona  
La Conselleria de Treball i Afers Socials, a càrrec de les línies de subvenció previstes per aquesta ordre, podrà subscriure convenis de col·laboració amb entitats públiques o privades per a executar en els seus propis centres de formació i inserció professional els programes previstos en aquesta ordre i totes les accions formatives que considere oportunes per a l'eficaç compliment de les seues competències.  
Tercera  
Les direccions territorials i els centres de formació i inserció professional de la Conselleria de Treball i Afers Socials, com a resultat de les necessitats detectades en el seu àmbit d'actuació, podran programar accions en tots els programes a què es refereix aquesta ordre. Per al desenvolupament de les esmentades accions formatives, la Direcció General de Formació i Inserció professional podrà sol·licitar de les entitats col·laboradores, a través de l'oportuna convocatòria els recursos humans i materials necessaris per a la seua impartició, determinant l'import màxim de la subvenció a concedir per cada acció formativa  
Quarta  
De conformitat amb allò preceptuat en els apartats b) i c) de número 11, de l'article 47, de la Llei de la Hisenda Pública de la Generalitat Valenciana, es procedirà a donar publicitat als crèdits finançadors dels programes de formació professional ocupacional i contínua regulats per aquesta ordre, i també a la seua distribució provincial.  
Cinquena  
En el cas que en alguns dels programes previstos en aquesta ordre no s'esgote la partida pressupostària assignada per mancança de sol·licituds, la Direcció General de Formació i Inserció Professional podrà transferir la quantitat sobrant a qualssevol dels altres programes contemplats en aquesta ordre, de conformitat amb allò previst respecte a la gestió de crèdits pressupostaris en la normativa vigent.  
DISPOSICIó TRANSITòRIA  
Les sol·licituds de subvenció presentades a l'empara de l'Ordre de 24 de febrer de 1994 (DOGV de 02.03.94) de la Conselleria de Treball i Afers Socials que no hagen estat resoltes en la data de publicació d'aquesta ordre, podran ser considerades com sol·licituds presentades dins del termini i en la forma escaient, d'acord amb l'article 9 d'aquesta ordre, sempre que l'acció formativa proposada es considere, a criteri de la Direcció General de Formació i Inserció Professional, adequada a la planificació regulada per aquesta ordre; i, en conseqüència, podran ser considerades en la programació de l'exercici econòmic 1995. En cas que, examinats els expedients, els fos concedida subvenció, serà condició prèvia d'aquesta l'acceptació per l'interessat.  
DISPOSICIONS FINALS  
Primera  
En allò no previst en aquesta ordre serà d'aplicació l'Ordre del Ministeri de Treball i Seguretat Social de 13 d'abril de 1994, dictada en desenvolupament del Reial Decret 631/1993, de 3 de maig, pel qual es regula el Pla Nacional de Formació i Inserció Professional, o norma que els substituesca.  
Segona  
S'autoritza el director General de Formació i Inserció Professional per a dictar tantes normes com siguen necessàries per al desenrotllament i execució d'allò disposat en aquesta ordre.  
València, 29 de desembre de 1994  
El conseller de Treball i Afers Socials,  
FRANCESC XAVIER SANAHUJA SANCHIS


Còpia Permalink ELI